text: Bovlund frimenighedskirke
  
  publiceret: 2023-06-09 23:48:03+02:00
  Bovlund Kirke er en frimenighedskirke beliggende centralt i den lille landsby Bovlund, cirka halvvejs mellem Agerskov og Bedsted. Kirken og den lille kirkegård mod øst er omgivet af hække og høje træer.
  Kirken består af kor med apsis, skib og tårn, alle opført i røde sten i 1896. Kirken er i historiserende stil, og er tegnet af arkitekt Andreas Berntsen.
  Tårnet er inspireret af andre kirketårne i området, karakteriseret ved de spidse gavle i hvert verdenshjørne.
  Indvendigt har kirken flade bjælkelofter og fint udførte kalkmalede dekorationer langs væggene under loftet, over kor- og apsisbuen og over vinduerne. Over indgangsdøren til skibet i vest er der malet en engel med indskriften ”Fred paa Jorden”.
  Kirkens inventar er præget af enkle træfarvede dele i klassicistisk stil.
  Prædikestolen består af seks fag, og er ikke bemalet, bortset fra enkel forgyldning langs kanterne.
  Altertavlen og alterbordet er tegnet af arkitekt Martin Nyrop, der foruden Københavns Rådhus også har tegnet frimenighedskirken Stenderup nær Nybøl. På altertavlen ses et maleri af den velsignende Kristus malet af N.P. Mols, mens sidefløjene i forgyldte kapitæler indeholder vers fra fortællingen om den sidste nadver.
  Kirkens døbefont er antagelig samtidig med kirkens opførelse, og er hugget i granit.